Ehdotus NEUVOSTON TÄYTÄNTÖÖNPANOPÄÄTÖS luvan antamisesta Yhdistyneelle kuningaskunnalle soveltaa moottoripolttoaineisiin eriytettyjä verokantoja tietyillä maantieteellisillä alueilla direktiivin 2003/96/EY nojalla /* COM/2015/04 final - 2015/0004 (NLE) */





PERUSTELUT 1. EHDOTUKSEN TAUSTA Ehdotuksen perustelut ja tavoitteet Energiatuotteiden ja sähkön verotusta säännellään unionissa neuvoston direktiivillä 2003/96/EY[1], jäljempänä ’energiaverodirektiivi’ tai ’direktiivi’. Direktiivin 19 artiklan 1 kohdan ja erityisesti sen 5, 15 ja 17 artiklan säännösten nojalla neuvosto voi yksimielisesti komission ehdotuksesta antaa jäsenvaltiolle luvan ottaa käyttöön verotustasoa koskevia muita vapautuksia tai alennuksia erityisistä politiikkaan liittyvistä syistä. Tämän ehdotuksen tarkoituksena on myöntää Yhdistyneelle kuningaskunnalle lupa soveltaa alennettua valmisteverokantaa moottoripolttoaineisiin (eli lyijyttömään bensiiniin ja dieselöljyyn) seuraavilla maantieteellisillä alueilla, jotka Yhdistynyt kuningaskunta on määritellyt pyynnössään postinumeroiden avulla: IV54 (Strathcarron, Highland – Skotlanti), IV26 (Ullapool, Highland – Skotlanti), IV27 (Lairg, Highland – Skotlanti ), NE48 (Hexham, Northumberland – Englanti), PH41 (Mallaig, Highland – Skotlanti), KW12 (Halkirk, Highland – Skotlanti), PA80 (Oban, Argyll and Bute – Skotlanti), PH36 (Acharacle, Highland – Skotlanti), IV22 (Achnasheen, Highland – Skotlanti), PA38 (Appin, Argyll and Bute – Skotlanti), PH23 (Carrbridge, Highland – Skotlanti), PH19 (Dalwhinnie, Highland – Skotlanti), IV21 (Gairloch, Highland – Skotlanti), LA17 (Kirkby-in-Furness, Cumbria – Englanti), EX35 (Lynton, Devon – Englanti), IV14 (Strathpeffer, Highland – Skotlanti), Hawesin postinjakelualueen kattama alue (North Yorkshire – Englanti). Yhdistyneen kuningaskunnan viranomaisten toimittamien tietojen mukaan postinumeroiden avulla pystytään selkeästi määrittämään toimenpiteen maantieteellinen soveltamisala. Englannilla, Skotlannilla, Walesilla ja Pohjois-Irlannilla on yhteinen postinumerojärjestelmä. Yhdistyneessä kuningaskunnassa postinjakelualueet ja postinumeropiirit kattavat useita alueen asutusalueita. Maaseutualueilla postinumeropiirin tai postinjakelualueen suurin väestökeskittymä on todennäköisesti kylä. Postinjakelualueiden ja postinumeropiirien koko vaihtelee, esimerkiksi IV27 on Yhdistyneen kuningaskunnan laajin postinumeropiiri, suuruudeltaan 3 397 km2. Tässä on suuri ero vaikkapa postinumeropiiriin NE48, joka on suuruudeltaan noin 750 km2. Poikkeuspyynnössä viitataan valikoitujen alueiden lähimpiin postinjakelualueisiin sekä laajempaan paikalliseen hallintoalueeseen. Esimerkiksi IV21:ssä (Gairloch, Highland – Skotlanti) poikkeuspyyntö tarkoittaa, että IV21:n postinjakelualue on Gairloch ja paikallinen hallintoalue on Highland – Skotlanti. Postinjakelualueet koostuvat usein yhdestä tai useammasta kylästä, ja ne nimetään usein yhden niillä sijaitsevan kylän mukaan. Jäljempänä olevassa taulukossa esitetään hakemuksessa lueteltujen postinumeropiirien kattamien postinjakelualueiden ja kylien nimet ja numerot: Postinumeropiiri (postcode disctrict) || Postinjakelualue(et) (post town(s)) || Kylät PH36 || 1: Acharacle || 6: Acharacle, Strontian, Kilchoan, Salen, Glenborrodale, Achateny IV22 || 1: Achnasheen || 4: Achnasheen, Poolewe, Laide, Kinlochewe IV21 || 1: Gairloch || 5: Gairloch, Badachro, Melvaig, Big Sand, Port Henderson PH19 || 1: Dalwhinnie || 1: Dalwhinnie PH23 || 1: Carrbridge || 2: Carrbridge, Bogroy IV14 || 1: Strathpeffer || 3: Strathpeffer, Contin, Jamestown PA38 || 1: Appin || 3: Appin, Duror, Portnacroish LA17 || 1: Kirkby-in-Furness || 1: Kirkby-in-Furness EX35 ([2]) || 2: Lynton ja Lynmouth || 3: Barbrook, Brendon, Lynmouth IV54 || 1: Strathcarron || 4: Strathcarron, Locharron, Applecross, Shieldaig IV26 || 1: Ullapool || 1: Achiltibuie IV27 || ei sovelleta || 7: Lairg, Durness, Tongue, Scourie, Lochinver, Kinlochbervie, Talmine PH41 || ei sovelleta || 2: Mallaig, Inverie KW12 || 1: Halkirk || 1: Halkirk PA80 || ei sovelleta || 3: Lochaline, Morvern, Drimnin NE48 || ei sovelleta || 7: Bellingham, Falstone, Kielder, Wark, Tarset, West Woodburn, Barrasford Postinumeropiiri (postcode disctrict) || Postinjakelualue (post town) || Kylät ei sovelleta || Hawes || 2: Gayle, Butterset Joissakin tapauksissa (IV 27, PH41, PA80, NE48) postinumeropiirit eivät kata kokonaista postinjakelualuetta, joten on esitetty vain luettelo kylistä. Useimpien luettelossa olevien alueiden osalta postinjakelualue ja postinumeropiiri vastaavat toisiaan. Yhdistyneen kuningaskunnan toimittamien tietojen mukaan alueilla, joihin tätä toimenpidettä on tarkoitus soveltaa, polttoaineen hinta 1 000 litralta on keskimäärin 100 Englannin puntaa (noin 128,5 euroa) ([3]) korkeampi kuin muualla maassa. Näiden alueiden korkeammat hinnat johtuvat korkeammista kuljetus- ja jakelukustannuksista sekä alhaisesta väestömäärästä. Toimenpiteen tarkoituksena on alentaa jossakin määrin moottoripolttoaineiden korkeita kustannuksia tietyillä alueilla. Yleinen tausta Direktiivin 19 artiklan 1 kohdassa säädetään, että neuvosto voi yksimielisesti komission ehdotuksesta antaa jäsenvaltiolle luvan ottaa käyttöön muita verovapautuksia tai -alennuksia erityisistä politiikkaan liittyvistä syistä. Yhdistyneen kuningaskunnan viranomaiset ilmoittivat 2. helmikuuta 2014 päivätyllä kirjeellä komissiolle, että ne aikovat soveltaa alennettua verokantaa lyijyttömään bensiiniin ja kaasuöljyyn, jota tarjotaan myyntiin liikennepolttoaineena edellä mainituilla maantieteellisillä alueilla. Liikennepolttoaineiden alennettu valmisteverokanta olisi 1 000 litraa kohden 50 Englannin puntaa (noin 64,3 euroa) alhaisempi kuin Yhdistyneen kuningaskunnan vakioverokanta (580 Englannin puntaa eli noin 745,3 euroa). Alennettua valmisteverokantaa sovellettaisiin sekä bensiiniin että kaasuöljyyn. Tämä tarkoittaisi, että alennettu verokantakin ylittäisi huomattavasti nykyisen EU:n vähimmäismäärän, joka on 359 euroa 1 000 litralta lyijytöntä bensiiniä ja 330 euroa 1 000 litralta kaasuöljyä. Yhdistyneen kuningaskunnan viranomaiset toimittivat lisätietoja ja selvennyksiä 3. kesäkuuta ja 17. syyskuuta 2014. Yhdistynyt kuningaskunta on hakenut alennusta kuudeksi vuodeksi, joka on direktiivin 19 artiklan 2 kohdassa säädetty enimmäisaika. Yhdistyneen kuningaskunnan viranomaisten mukaan polttoaineen hinta 1 000 litralta on edellä mainituilla alueilla noin 100 Englannin puntaa (noin 128,5 euroa) korkeampi kuin Yhdistyneen kuningaskunnan muiden osien keskiarvo. Hinta näillä alueilla vastaa pumppuhintoja saarilla, jos jätetään ottamatta huomioon veronalennus, jota Yhdistyneet kuningaskunnat soveltaa neuvoston täytäntöönpanopäätöksen 2011/776/EU[4] mukaisesti. Jos verokantaa alennetaan 50 Englannin puntaa (noin 64,3 euroa) 1 000 litralta, tämä ei kattaisi koko hintaeroa, mutta kuluttajat saisivat kuitenkin jonkinasteisen korvauksen maksamistaan korkeammista hinnoista. Arvioitaessa kyseisten alueiden soveltuvuutta verokannan alennukseen on otettu huomioon seuraavat kaksi keskeistä seikkaa: · Polttoaineen kohtuuhintaisuus, jossa on otettava huomioon korkeat pumppuhinnat ja Yhdistyneen kuningaskunnan keskiarvoa alhaisemmat viikkoansiot. · Tieliikennepolttoainetta tarvitaan osana jokapäiväistä elämää. Tämä näkyy suurena riippuvaisuutena autoista sekä julkisen liikenteen ja keskeisten palveluiden rajoitettuina käyttömahdollisuuksina. Yhdistyneen kuningaskunnan toimittamien tilastotietojen mukaan keskimääräinen viikkoansio paikallisilla hallintoalueilla, joilla valitut alueet sijaitsevat, vaihtelee 412,10 Englannin punnasta (528,6 euroa) 493,30 Englannin puntaan (633,9 euroa). Tämä jää alle Yhdistyneen kuningaskunnan keskiarvon, joka on 518 Englannin puntaa ([5]) (665,6 euroa). Paikallisten hallintoalueiden, joilta tilastotietoja kerätään, maantieteellinen alue on tavallisesti laajempi kuin alueet, joilla toimenpidettä sovelletaan. Yhdistyneen kuningaskunnan viranomaisten mukaan voidaan olettaa, että tosiasiallinen keskimääräinen viikkoansio on kyseisillä alueilla jopa alhaisempi kuin paikallisten hallintoalueiden osalta käytettävissä olevat tiedot. Tämä johtuu suurten yritysten sijoittumisesta keskeisille asutusalueille paikallisilla hallintoalueilla, usein yli 100 mailin (noin 160 km) päässä kyseisistä valituista alueista. Tulovirrat toimenpiteen kattamilla alueilla riippuvat maataloudesta ja matkailusta. Näin ollen Yhdistyneen kuningaskunnan viranomaiset otaksuvat, että viikkoansiot näillä alueilla ovat alhaisemmat kuin saarilla, joilla poikkeusta tätä nykyä sovelletaan (463,0 Englannin puntaa eli 752,8 euroa). Yhdistyneen kuningaskunnan kansallisen tilastotoimiston toimittamien tietojen mukaan asukaskohtainen bruttoarvonlisäys kyseisillä alueilla vaihtelee 12 036 Englannin punnasta (15 466,5 euroa) 17 936 Englannin puntaan (23 048 euroa) ja jää alle Yhdistyneen kuningaskunnan keskiarvon, joka on 21 674 Englannin puntaa (27 851,5 euroa) vuodessa. Yhdistyneen kuningaskunnan viranomaisten mukaan rajalliset taloudelliset mahdollisuudet näillä alueilla verrattuna Yhdistyneen kuningaskunnan kaupungistuneisiin alueisiin johtaa taloudellisesti aktiivisen väestön poismuuttoon. Tämä on pääasiallinen selitys vakaaseen työttömyysasteeseen, joka ei välttämättä heijasta elämänlaatua kyseisillä alueilla. Laajoilla maantieteellisillä alueilla vallitsevan alhaisen asukastiheyden vaikutukset ovat taloudellisesti ajateltuna seuraavanlaiset: · Yksittäisten palveluiden ja yritysten väliset keskimääräiset etäisyydet ovat hyvin suuret, joten perustoimintoihin liittyvät kuljetuskustannukset ovat myös suhteelliset korkeat – sekä yksilöiden että yritysten kannalta. · Yritysten ulottuvilla olevan väestön määrä on samankokoisella maantieteellisellä alueella pienempi, joten yritysten on toimittava yleisesti ottaen korkeammalla yksikkökatteella saadakseen voittoa vaatimattomasta liikevaihdosta. Lisäksi useita öljynjalostamoja on lopettanut Yhdistyneessä kuningaskunnassa toimintansa viime vuosina. Jalostamojen määrän väheneminen on johtanut siihen, että yhä useampi huoltoasema sijaitsee yli 100 mailin (noin 160 km) päässä lähimmästä öljynjalostamosta, mikä on nostanut polttoaineen kuljetuskustannuksia kyseisille alueille. Linja-autoyhteydet ovat asianomaisilla maaseutualueilla huomattavasti vähäisemmät kuin Isossa-Britanniassa yleensä ([6]). Tämä yhdistettynä rajallisiin junayhteyksiin asianomaisilla alueilla ja hyvin yleiseen autonkäyttöön korkeista pumppuhinnoista huolimatta korostaa auton tarvetta kulkuvälineenä kyseisillä alueilla. Valittujen alueiden kaltaisilla syrjäisillä maaseutualueilla Yhdistyneessä kuningaskunnassa palvelut on todennäköisesti suunnattu laajemmalle maantieteelliselle alueelle kuin kaupunkiasutusalueilla, osittain sen vuoksi, että asukasitiheys on kyseisillä alueilla alhainen. Tämä tarkoittaa sitä, että yksittäisten asuntojen, asutusalueiden, palveluiden ja yritysten väliset keskimääräiset etäisyydet ovat hyvin suuret, joten perustoimintoihin liittyvät kuljetuskustannukset ovat myös suhteelliset korkeat. Esimerkiksi edestakainen matka postinumeron IV27 kattamalta alueelta lähimpään standardikokoiseen supermarkettiin voi olla jopa 135 mailia (noin 220 km). Edellä esitetyissä haasteissa näkyy sekä autonkäytön tarve valittujen alueiden asukkaiden jokapäiväisessä elämässä että polttoaineen korkean hinnan vaikutus heihin. Yhdistynyt kuningaskunta katsoo, että polttoaineen valmisteveron alennus auttaisi näiden hauraiden ja syrjäisten maaseutuyhteisöjen säilyttämisessä lieventämällä hieman näitä erityisen korkeita elinkustannuksia. On tärkeää, ettei näitä seikkoja tarkastella erikseen vaan pikemminkin niiden seikkojen yhdistelmänä, jotka ovat johtaneet tosiasialliseen yhteiskunnalliseen ja taloudelliseen tarpeeseen alentaa valmisteverokantaa kyseillä alueilla. Toimenpiteen toteutus Maantieliikenteessä käytettävän polttoaineen valmistevero kannetaan Yhdistyneessä kuningaskunnassa silloin, kun polttoaine poistuu jalostamosta tai kun se tuodaan tai kun se poistuu valmisteverovarastosta. Kyseisessä vaiheessa olisi vaikeaa määrittää, millainen polttoainemäärä on tarkoitettu tukikelpoisille alueille. Sen vuoksi huojennus myönnetään tukikelpoisten alueiden myyntipisteessä, jotta vältytään siltä, että alemman verokannan polttoaine päätyy muualle. Yhdistyneen kuningaskunnan vero- ja tulliviranomainen (HMRC) rekisteröi kyseisillä alueilla olevat polttoaineen vähittäismyyjät valtuutetuiksi vähittäismyyjiksi, joiden on alennettava polttoaineen litrahintaa verohuojennuksen määrällä. Valtuutetut vähittäismyyjät voivat puolestaan hakea määräajoin HMRC:ltä veronpalautusta myymänsä litramäärän perusteella. Edunsaajat Toimenpide on tarkoitettu yksityishenkilöille, mutta alhaisempaa hintaa sovelletaan kaikkiin polttoaineostoihin, mukaan lukien kaupalliset hankinnat. Kaikki 27 huoltoasemaa, jotka voivat hyötyä järjestelmästä, ovat riippumattomia. Yhdistyneen kuningaskunnan viranomaisten näkemykset toimenpiteen vaikutuksesta sisämarkkinoihin Yhdistyneen kuningaskunnan viranomaiset eivät usko, että toimenpide vaikuttaisi sisämarkkinoiden toimintaan. Ehdotetusta veronalennuksesta (50 Englannin puntaa 1 000 litralta (64,3 euroa)) hyötyvien huoltoasemien hintojen vertaaminen niiden lähimpien, järjestelmän ulkopuolisten kilpailijoiden hintoihin: Bensiinin osalta keskimääräinen ero alenee 10 Englannin puntaan (12,9 euroa). Järjestelmään kuuluvat huoltoasemat olisivat keskimäärin 10 Englannin puntaa (12,9 euroa) kalliimpia kuin niiden lähimmät kilpailijat järjestelmän ulkopuolella. Dieselin osalta keskimääräinen ero on 6 Englannin puntaa (7,7 euroa). Järjestelmään kuuluvat huoltoasemat olisivat 1 000 litraa kohden keskimäärin 6 Englannin puntaa (7,7 euroa) halvempia kuin niiden lähimmät kilpailijat järjestelmän ulkopuolella. Verokannan alennuksen ansiosta järjestelmään kuuluvat huoltoasemat olisivat pääpiirteissään samanhintaisia kuin järjestelmään kuulumattomilla lähialueilla olevat huoltoasemat. Näin ollen ei odoteta, että asiakkaat muuttaisivat ajoreittejään tai että huoltoasemat, jotka sijaitsevat edunsaajien naapurialueilla, muuttaisivat järjestelmään kuuluville alueille. Alhainen asukastiheys, etäisyys suurimpiin asutusalueisiin sekä uusien huoltoasemien huomattavat pääomakustannukset eivät myöskään tee uudelleensijoittautumisesta huoltoasemille taloudellisesti houkuttelevaa siinäkään tapauksessa, että ne hyötyisivät verokannan alennuksesta. Voimassa olevat aiemmat säännökset Neuvoston direktiivi 2003/96/EY, annettu 27 päivänä lokakuuta 2003, energiatuotteiden ja sähkön verotusta koskevan yhteisön kehyksen uudistamisesta. Direktiivin 2003/96/EY 19 artiklan mukaisen toimenpiteen arviointi Erityiset politiikkaan liittyvät syyt Direktiivin 19 artiklan 1 kohdan ensimmäisessä alakohdassa säädetään seuraavaa: ”Edellisissä artikloissa, erityisesti 5, 15 ja 17 artiklassa esitettyjen säännösten lisäksi neuvosto voi yksimielisesti komission ehdotuksesta antaa jäsenvaltioille luvan ottaa käyttöön muita vapautuksia tai alennuksia erityisistä politiikkaan liittyvistä syistä.” Yhdistyneen kuningaskunnan suunnittelemassa toimenpiteessä kannettaisiin alennettua valmisteveroa moottoripolttoaineista, jotka toimitetaan sen tietyille alueille. Näitä alueita ovat tietyn postinumeron (PH36, IV22, IV21, PH19, PH23, IV14, PA38, LA17, Hawes, EX35, IV54, IV26, IV27, PH41, KW12, PA80, NE48) kattamat alueet. Tarkoituksena on saattaa näillä alueilla maksettavat pumppuhinnat lähemmäksi Yhdistyneen kuningaskunnan keskiarvoa. Näiden alueiden korkeammat yksikkökustannukset ja pumppuhinnat johtuvat suuremmista kuljetus- ja jakelukustannuksista ja vähäisemmistä mittakaavaeduista. Näin ollen voidaan politiikkaan, varsinkin sosiaali- ja aluepolitiikkaan, liittyvillä erityisillä syillä perustella sitä, että asianomaisilla alueilla sovelletaan alennettua valmisteverokantaa moottoriajoneuvoihin näiden alueiden erityisten taloudellisten ja yhteiskunnallisten olosuhteiden vuoksi. Johdonmukaisuus suhteessa unionin muuhun politiikkaan ja muihin tavoitteisiin Toimenpiteen tavoitteena on kompensoida osittain näillä alueilla polttoaineesta maksettavat korkeammat yksikköhinnat ja pumppuhinnat myyntipisteessä myönnettävällä suoralla veronhuojennuksella. Toimenpide koskee vain sitä, mikä on tarpeen tämän tavoitteen saavuttamiseksi. Verokannan alennus rajoittuu eritoten kyseisillä alueilla myydyn polttoaineen (suhteellisen pieneen) määrään. Postialueilla käytetty kokonaismäärä on alle 50 miljoonaa litraa vuodessa eli 0,1 prosenttia polttoaineen kokonaiskulutuksesta Yhdistyneessä kuningaskunnassa. Komissio toteaa, että valmisteverokantaa aiotaan alentaa 50 Englannin puntaa (64,3 euroa) 1 000 litralta. Polttoaineen hinta on valituilla alueilla noin 100 Englannin puntaa (128,5 euroa) korkeampi kuin Yhdistyneen kuningaskunnan muiden alueiden keskiarvo. Vuoden 2012 viimeisellä vuosineljänneksellä hinnat olivat kyseisissä kaupungeissa korkeammat kuin vähimmäishinnat saarilla, joilla tätä nykyä sovelletaan veronalennusta neuvoston täytäntöönpanopäätöksen 2011/776/EU nojalla. Hintaominaisuudet ovat kyseissä kaupungeissa samanlaiset kuin niillä saarilla, joilla veronalennusta sovelletaan. Verokannan alennus, joka on 50 Englannin puntaa (64 euroa), ei todennäköisesti kata koko hintaeroa näiden korkeiden hintojen ja Yhdistyneen kuningaskunnan keskiarvon välillä mutta se alentaisi hieman korkeita hintoja, jotka nykyisin on maksettava. Huojennuksesta huolimatta asianomaisilla maantieteellisillä alueilla kulutettavaan polttoaineeseen sisältyvä verorasitus pysyy huomattavasti direktiivissä 2003/96/EY säädetyn vähimmäisverotustason yläpuolella. Voidaan todeta, että asianomainen toimenpide merkitsee fossiilisten polttoaineiden veronalennusta, jota olisi periaatteessa tarkasteltava kriittisesti. Veronalennusta voidaan pitää erityisissä maantieteellisissä ja yhteiskunnallisissa olosuhteissa hyväksyttävänä, kun otetaan huomioon unionin laajempi terveys-, ympäristö-, energia- tai liikennepolitiikka. Asianomaiset olosuhteet huomioon ottaen toimenpide näyttää hyväksyttävältä myös sisämarkkinoiden moitteettoman toiminnan ja terveen kilpailun kannalta. Toimenpiteen kohteina olevien alueiden syrjäisen sijainnin ja verokannan alennuksen vähäisyyden vuoksi ei myöskään ole odotettavissa, että toimenpide houkuttaisi ostajia näiden alueiden ulkopuolelta ja että polttoainekulutus muuttuisi tämän vuoksi. Toimenpiteen soveltamisaika ja EU:n energiaverotuksen kehittäminen Komissio ehdottaa, että toimenpidettä sovelletaan direktiivissä 2003/96/EY säädetyn enimmäisajan eli kuusi vuotta. Tällainen määräaika näyttää asianmukaiselta, jotta Yhdistyneen kuningaskunnan viranomaiset pystyvät keräämään tietoja toimenpiteen tulosten arvioimiseksi ja antamaan toimenpiteen piiriin kuuluville yrityksille ja kuluttajille riittävän varmuuden toimenpiteen jatkuvuudesta. Valtiontukisäännöt Yhdistyneen kuningaskunnan ehdottaman alennuksen jälkeen lyijyttämän bensiinin ja kaasuöljyn verokannat ylittävät asianomaisilla alueilla edelleen direktiivin 2003/96/EY 7 artiklassa säädetyn vähimmäisverotustason. Edellyttäen, että toimenpiteessä noudatetaan yleisen ryhmäpoikkeusasetuksen (asetus (EY) N:o 651/2014[7]) 44 artiklassa säädettyjä edellytyksiä, toimenpide vapautetaan ennakkoilmoitusvelvollisuudesta. 2. KUULEMISTEN JA VAIKUTUSTENARVIOINTIEN TULOKSET Intressitahojen kuuleminen Tämä ehdotus perustuu Yhdistyneen kuningaskunnan esittämään pyyntöön ja koskee ainoastaan kyseistä jäsenvaltiota. Asiantuntijatiedon käyttö Ulkopuolisia asiantuntijoita ei tarvittu. Vaikutusten arviointi Tämä ehdotus koskee luvan antamista yhdelle jäsenvaltiolle sen omasta pyynnöstä. 3. EHDOTUKSEN OIKEUDELLINEN SISÄLTÖ Toissijaisuusperiaate SEUT-sopimuksen 113 artiklan soveltamisalaan kuuluva välillinen verotus ei sinänsä kuulu kyseisen perussopimuksen 3 artiklassa tarkoitettuun unionin yksinomaiseen toimivaltaan. Voimassa olevassa EU:n lainsäädännössä säännellään ja rajoitetaan kuitenkin tiukasti jäsenvaltioiden toimivallan käyttöä tällä alalla. Direktiivin 2003/96/EY 19 artiklan mukaan ainoastaan neuvostolla on valtuudet antaa jäsenvaltiolle lupa ottaa käyttöön muita vapautuksia tai alennuksia kyseisessä säännöksessä tarkoitetulla tavalla. Jäsenvaltiot eivät voi toimia neuvoston sijasta. Ehdotus on näin ollen toissijaisuusperiaatteen mukainen. Koska kyseessä on kuitenkin muu kuin säädösehdotus, tähän ehdotukseen ei sovelleta SEUT-sopimuksen pöytäkirjassa 2 määrättyä tarkastelumenettelyä, jota sovelletaan vain esityksiin lainsäätämisjärjestyksessä hyväksyttäväksi säädökseksi. Suhteellisuusperiaate Ehdotus on suhteellisuusperiaatteen mukainen. Veronalennus ei saa ylittää sitä, mikä on tarpeen kyseessä olevan tavoitteen saavuttamiseksi (ks. edellä olevat huomiot sisämarkkinoista ja terveestä kilpailusta). Sääntelytavan valinta Ehdotettu sääntelytapa: Neuvoston täytäntöönpanopäätös. Direktiivin 2003/96/EY 19 artiklassa säädetään ainoastaan tämäntyyppisestä toimenpiteestä. 4. TALOUSARVIOVAIKUTUKSET Toimenpiteestä ei aiheudu taloudellista tai hallinnollista rasitetta unionille. Näin ollen ehdotuksella ei ole vaikutuksia Euroopan unionin talousarvioon. 2015/0004 (NLE) Ehdotus NEUVOSTON TÄYTÄNTÖÖNPANOPÄÄTÖS luvan antamisesta Yhdistyneelle kuningaskunnalle soveltaa moottoripolttoaineisiin eriytettyjä verokantoja tietyillä maantieteellisillä alueilla direktiivin 2003/96/EY nojalla EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen, ottaa huomioon energiatuotteiden ja sähkön verotusta koskevan yhteisön kehyksen uudistamisesta 27 päivänä lokakuuta 2003 annetun neuvoston direktiivin 2003/96/EY ([8]) ja erityisesti sen 19 artiklan, ottaa huomioon Euroopan komission ehdotuksen, sekä katsoo seuraavaa: (1) Yhdistynyt kuningaskunta pyysi 2 päivänä helmikuuta 2014 päivätyllä kirjeellä lupaa soveltaa alennettua valmisteverokantaa kaasuöljyyn ja lyijyttömään bensiiniin direktiivin 2003/96/EY 19 artiklan nojalla seuraavilla maantieteellisillä alueilla, jotka on tapauksen mukaan määritelty postinumeron avulla: IV54 (Strathcarron, Highland – Skotlanti), IV26 (Ullapool, Highland – Skotlanti), IV27 (Lairg, Highland – Skotlanti), NE48 (Hexham, Northumberland – Englanti), PH41 (Mallaig, Highland – Skotlanti), KW12 (Halkirk, Highland – Skotlanti), PA80 (Oban, Argyll and Bute – Skotlanti), PH36 (Acharacle, Highland – Skotlanti), IV22 (Achnasheen, Highland – Skotlanti), PA38 (Appin, Argyll and Bute – Skotlanti), PH23 (Carrbridge, Highland – Skotlanti), PH19 (Dalwhinnie, Highland – Skotlanti), IV21 (Gairloch, Highland – Skotlanti), LA17 (Kirkby-in-Furness, Cumbria – Englanti), EX35 (Lynton, Devon – Englanti), IV14 (Strathpeffer, Highland – Skotlanti), Hawesin postinjakelualueen kattama alue (North Yorkshire – Englanti). Yhdistynyt kuningaskunta toimitti lisätietoja ja selvennyksiä 3 päivänä kesäkuuta ja 17 päivänä syyskuuta 2014. (2) Näillä alueilla kaasuöljyn ja lyijyttömän bensiinin hinnat ovat korkeammat kuin keskimääräiset hinnat muualla Yhdistyneen kuningaskunnan alueella, mikä asettaa paikalliset polttoaineen kuluttajat epäedulliseen asemaan. Hintaero johtuu siitä, että yksikkökohtaiset kustannukset ovat korkeammat kyseisten alueiden maantieteellisen sijainnin, alhaisen väestömäärän ja suhteellisen vähäisten polttoainetoimitusmäärien vuoksi. (3) Alennetut verokannat ovat korkeammat kuin direktiivin 2003/96/EY 7 artiklassa säädetyt vähimmäisverokannat. (4) Kun otetaan huomioon toimenpiteen kohteena olevien alueiden erityinen luonne ja verokannan kohtuullinen alennus, jolla kevennetään asianomaisilla maantieteellisillä alueilla aiheutuvia korkeita kustannuksia vain osittain, toimenpiteen ei odoteta aiheuttavan mitään erityisesti polttoainetarjontaan liittyvää liikkumista. (5) Sen vuoksi toimenpide voidaan hyväksyä sisämarkkinoiden moitteettoman toiminnan kannalta ja ottaen huomioon tarve varmistaa oikeudenmukainen kilpailu, ja se on Euroopan unionin kansanterveys-, ympäristö-, energia- ja liikennepolitiikan mukainen. (6) Direktiivin 2003/96/EY 19 artiklan 2 kohdan mukaan kunkin kyseisen artiklan nojalla myönnettävän luvan on oltava ajallisesti tarkkaan rajoitettu. Jotta asianomaiset yritykset ja kuluttajat saisivat riittävän varmuuden, lupa olisi myönnettävä kuudeksi vuodeksi. Jotta ei kuitenkaan estettäisi voimassa olevan säädöskehyksen yleistä kehitystä, on aiheellista säätää, että jos neuvosto ottaa perussopimuksen 113 artiklan nojalla käyttöön muutetun energiatuotteita koskevan yleisen verojärjestelmän, johon tällä päätöksellä myönnettävä lupa ei soveltuisi, tämän päätöksen voimassaolon olisi päätyttävä päivänä, jona muutettua järjestelmää koskevien sääntöjen soveltaminen alkaa. (7) Tämä päätös ei vaikuta valtiontukea koskevien unionin sääntöjen soveltamiseen, ON HYVÄKSYNYT TÄMÄN PÄÄTÖKSEN: 1 artikla 1 Annetaan Yhdistyneelle kuningaskunnalle lupa soveltaa alennettua verokantaa maantieajoneuvojen moottoripolttoaineeksi toimitettavaan lyijyttömään bensiiniin ja kaasuöljyyn seuraavilla 17 alueella, jotka on tapauksen mukaan määritelty postinumeron avulla: IV54 (Strathcarron, Highland – Skotlanti), IV26 (Ullapool, Highland – Skotlanti), IV27 (Lairg, Highland – Skotlanti), NE48 (Hexham, Northumberland – Englanti), PH41 (Mallaig, Highland – Skotlanti), KW12 (Hallkirk, Highland – Skotlanti), PA80 (Oban, Argyll and Bute – Skotlanti), PH36 (Acharacle, Highland – Skotlanti), IV22 (Achnasheen, Highland – Skotlanti), PA38 (Appin, Argyll and Bute – Skotlanti), PH23 (Carrbridge, Highland – Skotlanti), PH19 (Dalwhinnie, Highland – Skotlanti), IV21 (Gairloch, Highland – Skotlanti), LA17 (Kirkby-in-Furness, Cumbria – Englanti), EX35 (Lynton, Devon – Englanti), IV14 (Strathpeffer, Highland – Skotlanti), Hawesin postinjakelualueen kattama alue (North Yorkshire – Englanti). Liian suurten korvausten välttämiseksi lyijyttömän bensiinin ja kaasuöljyn kansallisen verokannan alennus ei saa olla suurempi kuin vähittäismyynnille näillä maantieteellisillä alueilla aiheutuvat lisäkustannukset Yhdistyneessä kuningaskunnassa suoritettavan vähittäismyynnin keskimääräisiin kustannuksiin nähden eikä se saa olla enemmän kuin 50 Englannin puntaa (64 euroa) 1 000 tuotelitralta. 2. Alennettujen verokantojen on oltava direktiivissä 2003/96/EY säädettyjen vaatimusten ja erityisesti sen 7 artiklassa vahvistettujen vähimmäisverokantojen mukaiset. 2 artikla Tämä päätös tulee voimaan päivänä, jona se annetaan tiedoksi. Sitä sovelletaan 1 päivästä helmikuuta 2015, ja sen voimassaolo päättyy 31 päivänä tammikuuta 2021. Kuitenkin jos neuvosto ottaa perussopimuksen 113 artiklan nojalla käyttöön muutetun energiatuotteita koskevan yleisen verojärjestelmän, johon tällä päätöksellä myönnettävä lupa ei soveltuisi, tämän päätöksen voimassaolo päättyy päivänä, jona muutettua järjestelmää koskevien sääntöjen soveltaminen alkaa. 3 artikla Tämä päätös on osoitettu Ison-Britannian ja Pohjois-Irlannin yhdistyneelle kuningaskunnalle. Tehty Brysselissä Neuvoston puolesta Puheenjohtaja [1] Neuvoston direktiivi 2003/96/EY, annettu 27 päivänä lokakuuta 2003, energiatuotteiden ja sähkön verotusta koskevan yhteisön kehyksen uudistamisesta (EUVL L 283, 31.10.2003, s. 51). [2] Postinjakelupiiri EX35 kattaa kaksi postinjakelualuetta, jotka ovat Lynton ja Lynmouth. Molemmat näistä kaupungeista hyötyisivät valmisteverokannan alennuksesta. [3] Kaikki laskelmat perustuvat 1. lokakuuta 2014 voimassa olleeseen valuuttakurssiin, jonka mukaan 1 euro on 0,77820 Englannin puntaa. Ks. EUVL C 344, 2.10.2014. [4] Neuvoston täytäntöönpanopäätös 2011/776/EU, annettu 24 päivänä marraskuuta 2011, luvan antamisesta Yhdistyneelle kuningaskunnalle soveltaa alennettua veroa Sisä- ja Ulko-Hebridien saarilla, Pohjoisilla saarilla, Clydevuonon saarilla ja Scillysaarilla toimitettaviin moottoripolttoaineisiin direktiivin 2003/96/EY 19 artiklan mukaisesti (EUVL L 317, 30.11.2011, s. 34–35). [5] Vrt. Yhdistyneen kuningaskunnan kansallisen tilastotoimiston toimittamat tiedot: 'http://www.nomisweb.co.uk/default.asp'. [6] Vrt. 'https://www.gov.uk/government/statistical-data-sets/nts99-travel-by-region-and-area-type-of-residence'. [7] Komission asetus (EY) N:o 651/2014, tiettyjen tukimuotojen toteamisesta yhteismarkkinoille soveltuviksi perustamissopimuksen 107 ja 108 artiklan mukaisesti (EUVL L 187, 26.6.2014, s. 1–78). [8] EUVL L 283, 31.10.2003, s. 51.